STANOVISKO

k navrhovanej činnosti/stavbe „Vodný zdroj - studňa HVH-2“ vypracované na základe jej odborného posúdenia v súlade s ustanovením § 16a ods. 3 zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon) v znení neskorších predpisov 

Okresný úrad Nitra, odbor starostlivosti o životné prostredie, Štefánikova trieda 69, 949 01 Nitra v súlade s ustanovením § 16a ods. 3 zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov (vodný zákon) v znení neskorších predpisov listom OU-NR-OSZP2-2021/020095 zo dňa 29.04.2021 (evid. č. VÚVH – RD 1388/2021, zo dňa 05.05.2021) sa obrátil na Výskumný ústav vodného hospodárstva Bratislava ako odborné vedecko-výskumné pracovisko vodného hospodárstva poverené ministrom životného prostredia Slovenskej republiky výkonom primárneho posúdenia významnosti vplyvu realizácie nových rozvojových projektov na stav útvarov povrchovej vody a stav útvarov podzemnej vody vo vzťahu k plneniu environmentálnych cieľov a vydávaním stanoviska o potrebe posúdenia nového rozvojového projektu podľa § 16 ods. 6 písm. b) vodného zákona, ktorý je transpozíciou článku 4.7 rámcovej smernice o vode (RSV), so žiadosťou o vydanie odborného stanoviska k navrhovanej činnosti/stavbe „Vodný zdroj - studňa HVH-2“.
Súčasťou žiadosti bola projektová dokumentácia pre stavebné povolenie (autorizovaný stavebný inžinier Ing. Peter Reisel, Topoľčany, júl 2020). Investorom navrhovanej činnosti/stavby „Vodný zdroj - studňa HVH-2“ je HYZA, a.s., Odbojárov 2279/37, 955 92 Topoľčany. 
Výskumný ústav vodného hospodárstva Bratislava na základe odborného posúdenia navrhovanej činnosti/stavby „Vodný zdroj - studňa HVH-2“ poskytuje  nasledovné stanovisko: 
Predmetom navrhovanej činnosti/stavby „Vodný zdroj - studňa HVH-2“ je vybudovanie studne HVH-2 a výtlačného potrubia v areáli spoločnosti HYZA, a.s. Topoľčany.
Z hľadiska požiadaviek súčasnej európskej legislatívy, ako aj legislatívy SR v oblasti vodného hospodárstva bolo potrebné navrhovanú činnosť/stavbu „Vodný zdroj - studňa HVH-2“ posúdiť v zmysle čl. 4.7. rámcovej smernice o vode, vo vzťahu k dotknutým útvarom povrchovej a podzemnej vody.
Rámcová smernica o vode určuje pre útvary povrchovej vody a útvary podzemnej vody environmentálne ciele. Hlavným environmentálnym cieľom RSV je dosiahnutie dobrého stavu vôd v spoločenstve do roku 2015 resp. 2021 najneskôr však do roku 2027 a zabránenie jeho zhoršovaniu. Členské štáty sa majú snažiť o dosiahnutie cieľa – aspoň dobrého stavu vôd, definovaním a zavedením potrebných opatrení v rámci integrovaných programov opatrení, berúc do úvahy existujúce požiadavky spoločenstva. Tam, kde dobrý stav vôd už existuje, mal by sa udržiavať. 
V prípade nových infraštruktúrnych projektov nedosiahnutie úspechu pri 
-	dosahovaní dobrého stavu podzemnej vody,
-	dobrého ekologického stavu, prípadne dobrého ekologického potenciálu útvarov povrchovej vody, alebo
-	pri predchádzaní zhoršovania stavu útvarov povrchovej alebo podzemnej vody
v dôsledku nových zmien fyzikálnych vlastností útvaru povrchovej vody alebo zmien úrovne hladiny útvarov podzemnej vody, alebo keď
-	sa nepodarí zabrániť zhoršeniu stavu útvaru povrchovej vody z veľmi dobrého na dobrý v dôsledku nových trvalo udržateľných rozvojových činností človeka
sa nepovažuje za porušenie rámcovej smernice o vode, avšak len v tom prípade, ak sú splnené všetky podmienky definované v článku 4.7 RSV.
Lokalita navrhovanej činnosti/stavby „Vodný zdroj - studňa HVH-2“ je situovaná v čiastkovom povodí Váhu. Dotýka sa útvaru podzemnej vody predkvartérnych hornín SK2001300P Medzizrnové podzemné vody Bánovskej kotliny (tabuľka č. 1). 
Útvary podzemnej vody kvartérnych sedimentov a útvary povrchovej vody sa v predmetnej lokalite nenachádzajú.

a)	útvary podzemnej vody   
tabuľka č.1
Čiastkové povodie	Kód VÚ	Názov VÚ	Plocha VÚ
(km2)	Stav VÚ	
				kvantitatívny	chemický	
Váh	SK2001300P	Medzizrnové podzemné vody Bánovskej kotliny	548,077	dobrý	zlý	
Vysvetlivka: VÚ = vodný útvar

obrázok č. 1

Predmetné posúdenie sa vzťahuje na obdobie realizácie navrhovanej činnosti/stavby „Vodný zdroj - studňa HVH-2“, po ukončení realizácie, ako aj na obdobie počas jej prevádzky.
Vplyv realizácie navrhovanej činnosti/stavby na zmenu hladiny útvaru podzemnej vody SK2001300P
Predložená projektová dokumentácia pre stavebné povolenie navrhovanej činnosti/stavby „Vodný zdroj - studňa HVH-2“ sa člení na nasledovné stavebné objekty:
SO 01 – Vodný zdroj – studňa HVH-2
SO 02 – Výtlačné potrubie vodného zdroja HDPE DN 140 – 502,0 m.
Z hľadiska požiadaviek článku 4.7 RSV bolo potrebné posúdiť, či realizácia navrhovanej činnosti/stavby „Vodný zdroj - studňa HVH-2“ nebude mať vplyv na zmenu hladiny dotknutého útvaru podzemnej vody SK2001300P Medzizrnové podzemné vody Bánovskej kotliny.
Stručný popis technického riešenia navrhovanej činnosti/stavby
Vodný zdroj – studňa HVH-2 bude na pozemku v spoločnosti HYZA, a.s. Topoľčany na parcele C č. 1427/1. Studňa HVH-2 bude slúžiť na doplnenie potrebnej kapacity pre potravinársky podnik HYZA, a.s. na spracovanie hydiny.
Zásobovanie podniku pitnou vodou je v súčasnosti zabezpečované čiastočne vodou z verejného vodovodu (dodávka vody je kapacitne obmedzená) a z vŕtanej studne HVH-1, pričom pre bezproblémový chod prevádzky je potrebné využívať aj nový vodný zdroj HVH-2. Vzhľadom na starší vek studne HVH-1 má nový zdroj vody – vŕtaná studňa HVH-2 v budúcnosti predstavovať primárny zdroj. Po jeho zapojení do vodovodného systému investor plánuje súčasné odbery vody zo staršej studne HVH-1 redukovať.
Na lokalite bol vykonaný hydrogeologicky prieskum spoločnosťou EKOHYDROGEO spol. s r. o. (geologická úloha č. 3012019, v ŠGÚDŠ zaevidovaný pod č. 69/2019). Uskutočnený bol v etape podrobného prieskumu.
V kvartérnych sedimentoch je podzemná voda viazaná na kolektory fluviálnych sedimentov, a to na kolektory údolných nív Chotiny a Nitry a aj na kolektory starších terasových stupňov Nitry. Režim podzemnej vody je primárne ovplyvňovaný režimom povrchových tokov. Na kvalite podzemnej vody kvartéru sa často prejavujú sekundárne vplyvy poľnohospodárstva a osídlenia.
SO 01 – Vodný zdroj – studňa HVH-2
Prieskumný vrt HVH-2 bol vyhĺbený v juhozápadnej časti areálu, do hĺbky 200,8 m p. t. 
Vrt zachytáva neogénne sedimenty (báden – pliocén) reprezentované komplexom stiedajúcich sa vrstiev ílovitých  štrkov a pieskov s vápnitými ílmi, v hlbších vrstvách aj vrstvy pieščitých štrkov a pieskov s prímesou piesku. Hladina podzemnej vody dosahuje cca 24 m p. o. b.
Hĺbka vrtu a jeho širšia lokalizácia boli navrhnuté na základe výsledkov geofyzikálneho prieskumu z roku 2015, ktorý bol realizovaný za účelom overenia výskytu polôh potenciálnych kolektorov podzemnej vody pre potreby vybudovania nového vodného zdroja. Pri definitívnom vytýčení vrtu boli rozhodujúcimi kritériami, čo najväčšia možná vzdialenosť od existujúcej studne HVH-1 kvôli minimalizovaniu vzájomného ovplyvňovania sa zdrojov a možnosť vytvoriť ochranné pásmo vodného zdroja I. stupňa (min. 10 m od odberného objektu).
Vrtné práce, vystrojenie a vyčistenie vrtu boli realizované firmou EKODRILL, s.r.o. Práce boli realizované v období 13.02.2019-05.04.2019.
Záhlavie studne HVH-2 je navrhnuté v prefabrikovanej železobetónovej armatúrovej šachte typu PREFA.
SO 02 – Výtlačné potrubie vodného zdroja HDPE DN 140 – 502,0 m
Objekt výtlačného potrubia zo studne HVH-2 je navrhovaný na pozemkoch investora, parcely č. 1426/3, 1426/11 a 1426/10.
Voda čerpaná zo studne HVH-2 bude dopravovaná navrhovaným vysokotlakovým potrubím HDPE DN 140, dĺžky 502,0 m. Na trase sú navrhnuté 2 podzemné hydranty (vzdušník a kalník).
Úpravňa vody pre studne HVH-1 a HVH-2 bude predmetom samostatného projektu. Úpravou sa bude odstraňovať železo, mangán a arzén.
Odoberané množstvá vody zo studní HVH-1 a HVH-2
Na základe vyhodnotenia poloprevádzkovej hydrodynamickej skúšky na studni HVH-2, prevádzkových odoberaných množstiev podzemnej vody zo studne HVH-1, dlhodobého prevádzkového režimu podzemnej vody v studni HVH-1 a kvalitatívnych vlastností podzemnej vody bolo navrhnuté z každej studne schváliť využiteľné množstvá podzemnej vody po 11,00 l.s-1 (zaznamenaný rozkyv hladín cca 9 m).
V zmysle kategorizácie množstiev podzemnej vody sa navrhuje využiteľné množstvá podzemnej vody zaradiť do kategórie B (§ 42 Kategorizácia množstiev vôd, vyhlášky MŽP SR č. 51/2008, Z. z., v znení neskorších predpisov, ktorou sa vykonáva geologický zákon). 
Minimálne hladiny podzemnej vody v studniach sa navrhujú stanoviť na úrovniach:
studňa HVH-1	 hmin = 157,0 m n. m. (36,9 m od odmerného bodu)
studňa HVH-2	 hmin = 157,0 m n. m. (37,4 m od odmerného bodu).
V studni HVH-1 sa kontinuálne (automatickou sondou) meria hladina podzemnej vody a 1x denne sa odpisujú stavy vodomera, rovnaký monitoring sa bude vykonávať aj v studni 
HVH-2.

a.1 Vplyv realizácie navrhovanej činnosti na zmenu hladiny útvaru podzemnej vody
Útvar podzemnej vody SK2001300P
a) súčasný stav
Útvar podzemnej vody SK2001300P Medzizrnové podzemné vody Bánovskej kotliny bol vymedzený ako útvar predkvartérnych hornín s plochou 548,077 km2. Útvar je tvorený brakicko-sladkovodným komplexom pestrých ílov, pieskov a štrkov neogénu s medzizrnovou priepustnosťou, miestami prekrytého nevýznamným kvartérom reprezentovaným fluviálnymi sedimentmi menších tokov.  Priemerný rozsah hrúbky neogénnych zvodnencov je 10 m – 30 m. V rámci 3. cyklu plánov manažmentu povodí (2020) bol na základe hodnotenia stavu tento útvar klasifikovaný v dobrom kvantitatívnom stave, ale v zlom chemickom stave ako dôsledok znečistenia amónnymi iónmi. 
V tomto útvare nie je preukázané riziko nedosiahnutia environmentálnych cieľov do roku 2027 ani z hľadiska chemického, ani kvantitatívneho stavu.
Podľa aktualizácie hodnotenia kvantitatívneho stavu útvarov podzemných vôd v kvartérnych sedimentoch a predkvartérnych horninách na Slovensku pre III. cyklus vodných plánov SR (http://www.vuvh.sk/rsv2/download/02_Dokumenty/10_Podpone_dokumenty_metodiky/Kullman_etal_2020_Hkskapss.pdf) transformované využiteľné množstvá podzemných vôd v roku 2017 v predkvartérnom ÚPzV SK2001300P  Medzizrnové podzemné vody Bánovskej kotliny predstavovali 107,08 l.s-1, pričom odber podzemných vôd bol v množstve 20,27 l.s-1, t.j. cca 18,9 % transformovaného využiteľného množstva. Z hľadiska bilančného hodnotenia bol útvar hodnotený v dobrom stave.
Výsledky hodnotenia rizika a hodnotenia kvantitatívneho a chemického stavu útvarov podzemnej vody sú bližšie popísané v Návrhu plánu manažmentu správneho územia povodia Dunaj (2020), v kapitole 5.2 link: https://www.minzp.sk/files/sekcia-vod/3vps-sup-dunaja.pdf.
Predkvartérny útvar podzemnej vody SK2001300P Medzizrnové podzemné vody Bánovskej kotliny bol vymedzený z častí 3 čiastkových rajónov hydrogeologického rajónu NQ 071 Neogén Nitrianskej pahorkatiny:
•	NA 10 - čiastkový rajón kvartéru Nitry a dolných tokov Bebravy a Nitrice
•	NA 20 - čiastkový rajón neogénu Nitrianskej pahorkatiny
•	NA 31 - čiastkový rajón neogénu úpätia Tribeča.
Územie predmetnej navrhovanej činnosti, parcela registra C č. 1427/1 v k.ú. Topoľčany, patrí do hydrogeologického rajónu NQ 071 Neogén Nitrianskej pahorkatiny, čiastkového rajónu NA 20 neogénu Nitrianskej pahorkatiny (Šuba a kol., 1984).
Podľa Vodohospodárskej bilancie SR za rok 2019 využiteľné množstvá podzemných vôd v čiastkovom rajóne NA 20 neogénu Nitrianskej pahorkatiny, pre bilančný profil 3730 Nitra – Nitrianska Streda predstavujú 54,4 l.s-1, a zdokumentovaný odber podzemných vôd bol v množstve 12,25 l.s-1, t.j. cca 22,7% využiteľného množstva podzemných vôd. Pričom na predmetnej lokalite Topoľčany – Tovarníky bol dokumentovaný uspokojivý bilančný stav. Je predpoklad, že vzhľadom na nové dokumentované využiteľné množstvá sa bilančný stav na lokalite nezmení.

b) predpokladané zmeny hladiny podzemnej vody v útvare podzemnej vody SK2001300P 
I.	Počas realizácie navrhovanej činnosti a po jej ukončení
Vzhľadom na charakter navrhovanej činnosti/stavby „Vodný zdroj - studňa HVH-2“, v rámci ktorej sa má vybudovať nová vŕtaná studňa HVH-2 a výtlačné potrubie z tejto studne do úpravne vody, vplyv realizácie predmetnej navrhovanej činnosti na zmenu hladiny podzemnej vody v útvare podzemnej vody SK2001300P Medzizrnové podzemné vody Bánovskej kotliny ako celku sa nepredpokladá.
II.	Počas prevádzky navrhovanej činnosti
Počas prevádzky/užívania vŕtanej studne HVH-2 sa uvažuje s odoberaním vody v množstve 11,0 l.s-1, a rovnaké množstvo má byť odoberané aj z už využívanej studne HVH-1, teda spolu 22 l.s-1. Uvedené množstvo by navýšilo nielen celkový odber v útvare SK2001300P na 29,74 l.s-1, ale aj využiteľné množstvá na 118,08 l.s-1, čo predstavuje podiel 25,2 %. Zvýšený podiel využívania množstiev podzemných vôd by neprekročil limitnú hodnotu pre zaradenie útvaru do zlého bilančného stavu (80 %) ani limitnú hodnotu pre iniciovanie opatrení na zvrátenie nepriaznivého trendu, ktorá bola stanovená na úrovni 70 % vyžívania. V dôsledku odberu však poklesne hodnota bilančného stavu na lokalite, avšak bilančný stav na lokalite aj naďalej zostane uspokojivý a neovplyvní ani dobrý bilančný stav v čiastkovom rajóne NA 20.
Stanovená podmienka minimálnej hladiny podzemnej vody počas prevádzky dlhodobo zabezpečuje, aby nedošlo ani k neúmernému poklesu hladiny podzemnej vody na lokálnej úrovni a zabraňuje nadmernej exploatácii vodného zdroja.
Vzhľadom na skutočnosť, že sa jedná o zachytenie hlbokých artézskych kolektorov a na to, že v rámci navrhovanej činnosti/stavby „Vodný zdroj - studňa HVH-2“, bolo posúdené aj vzájomné ovplyvnenie exitujúcej studne HVH-1, nadmerný vplyv realizácie predmetnej navrhovanej činnosti na zmenu hladiny podzemnej vody v útvare podzemnej vody SK2001300P Medzizrnové podzemné vody Bánovskej kotliny jeho ako celku sa nepredpokladá. 
Na odber podzemných vôd je v súlade s § 21 ods. 1 písm. a) zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (ďalej len „vodný zákon“) v znení neskorších predpisov potrebné povolenie na osobitné užívanie vôd. Toto povolenie v súlade s § 21 ods. 2 vodného zákona vydáva orgán štátnej vodnej správy.
Vodné zdroje 
V riešenom území, v areáli spoločnosti HYZA, a.s., v severnej časti pozemku, cca 10 m od hranice parcely, sa nachádza zdroj pitnej vody využívaný pre potravinárske účely – vŕtaná studňa HVH-1 vrátane jej ochranného pásma I. stupňa. Súčasťou ochranného pásma je objekt vodojemu s úpravňou vody. Hydrogeologický prieskum, vrátane čerpacej skúšky overil vzájomné ovplyvnenie obidvoch studní a navrhované využívané množstvá zohľadňujú kumulatívny účinok ich využívania.
Podľa Plánu rozvoja verejných vodovodov pre územie Slovenskej republiky schválenom na roky 2021-2027 (link: https://www.enviroportal.sk/sk/eia/detail/plan-rozvoja-verejnych-vodovodov-verejnych-kanalizacii-pre-uzemie-sr-n), v k. ú. Obce Topoľčany sa využívané vodné zdroje na zásobovanie pitnou vodou nenachádzajú (obrázok č. 2). 

obrázok č. 2

Suchozemské ekosystémy závislé na podzemnej vode
V rámci prípravy 3. cyklu plánov manažmentu povodí boli vyhodnocované suchozemské ekosystémy závislé na podzemných vodách, ktoré priamo a kriticky závisia od útvaru podzemnej vody a pre udržanie svojej existencie musia byť zásobované podzemnou vodou v dostatočných množstvách po významnú časť roka.
Na hodnotenie boli vybraté iba lokality, ktoré sú z hľadiska relevantných biotopov zaradené do systému monitoringu v rámci Štátnej ochrany prírody SR (ŠOP SR), a na ktorých bol realizovaný monitoring o stave biotopov európskeho významu v rokoch 2013 – 2015. Celkový počet trvalo monitorovaných lokalít (TML) na Slovensku bol stanovený na 640. Podrobné informácie k problematike sú v správe (Gubková Mihaliková et al. 2020)
Na základe použitej metodiky pre jednotlivé útvary podzemných vôd a územne prislúchajúce biotopy v dotknutom útvare podzemnej vody SK2001300P Medzizrnové podzemné vody Bánovskej kotliny, ktorý bol klasifikovaný v dobrom kvantitatívnom stave, lokality suchozemských ekosystémov závislých na podzemných vodách neboli identifikované. Predmetná navrhovaná činnosť bude realizovaná v území, v ktorom platí I. stupeň ochrany, to znamená, že sa tu nenachádzajú žiadne chránené územia v zmysle zákona č. 543/2002 Z.z. o ochrane prírody a krajiny. Nezasahuje do žiadneho územia národnej sústavy chránených území.
Záver
Na základe odborného posúdenia navrhovanej činnosti/stavby „Vodný zdroj - studňa HVH-2“, situovanej v čiastkovom povodí Váhu, v rámci ktorej sa má uviesť do prevádzky nová vŕtaná studňa HVH-2 a výtlačné potrubie v areáli spoločnosti HYZA, a.s. Topoľčany, vplyv realizácie navrhovanej činnosti/stavby z hľadiska požiadaviek článku 4.7 rámcovej smernice o vode a zákona č. 364/2004 Z. z. o vodách v znení neskorších predpisov, na zmenu hladiny dotknutého útvaru podzemnej vody SK2001300P Medzizrnové podzemné vody Bánovskej kotliny sa nepredpokladá.
Útvary podzemnej vody kvartérnych sedimentov a útvary povrchovej vody sa v predmetnej lokalite nenachádzajú.
Na základe uvedených predpokladov navrhovanú činnosť „Vodný zdroj - studňa HVH-2“  podľa článku 4.7 RSV nie je potrebné posudzovať.

Vypracoval:  Výskumný ústav vodného hospodárstva Bratislava

V Bratislave, dňa 03. júna 2021